Μιζούρι (πολιτεία)

Το Μιζούρι (αγγλικά: State of Missouri) () είναι πολιτεία των ΗΠΑ που βρίσκεται στις Μεσοδυτικές Ηνωμένες Πολιτείες, και συνορεύει με την Αϊόβα, το Ιλινόις, το Κεντάκι, το Τενεσί, το Αρκάνσας, την Οκλαχόμα, το Κάνσας και τη Νεμπράσκα. Έχει έκταση 180.540 τ.χλμ. και πληθυσμό 6.188.111 κατοίκους (εκτίμηση 2022). 

Το Μιζούρι είναι η 18η πιο πολυπληθής πολιτεία στη χώρα και 5η σε πληθυσμό στα μεσοδυτικά. Περιλαμβάνει 114 κομητείες και την ανεξάρτητη πόλη του Σαιντ Λούις. Οι τέσσερις μεγαλύτερες αστικές περιοχές είναι το Σαιντ Λούις, το Κάνσας Σίτι, το Σπρίγνκφιλντ, και η Κολούμπια. 

Η πρωτεύουσα του Μιζούρι είναι η Τζέφερσον Σίτι. Η γη που σήμερα είναι το Μιζούρι λήφθηκε από τη Γαλλία ως μέρος της Αγοράς της Λουιζιάνα και έγινε γνωστή ως Έδαφος του Μιζούρι. Μέρος του Εδάφους εισήλθε στην ένωση ως η 24η πολιτεία στις 10 Αυγούστου 1821.

Το Μιζούρι αντικατοπτρίζει τη δημογραφική, οικονομική και πολιτική σύνθεση του έθνους (γενικά) με ένα μείγμα αστικής και αγροτικής κουλτούρας. Θεωρείται από παλιά πολιτεία-προάγγελος (bellwether state στα αγγλικά) όσον αφορά την πολιτική. Με εξαίρεση το 1956, το 2008, το 2012 και το 2020, τα αποτελέσματα του Μιζούρι στις προεδρικές εκλογές των ΗΠΑ έχουν με ακρίβεια προβλέψει τον επόμενο Πρόεδρο των Ηνωμένων Πολιτειών σε κάθε εκλογική αναμέτρηση από το 1904. Έχει ταυτόχρονα Μεσοδυτικές και Νότιες πολιτισμικές επιρροές, αντικατοπτρίζοντας την ιστορία του ως συνοριακή πολιτεία. Είναι επίσης μια μετάβαση μεταξύ των Ανατολικών και των Δυτικών Πολιτειών, καθώς το Σαιντ Λούις συχνά ονομάζεται η «δυτικότερη Ανατολική πόλη» και το Κάνσας Σίτι η «ανατολικότερη Δυτική πόλη». 

Η γεωγραφία του Μιζούρι ποικίλει αρκετά. Το βορειότερο τμήμα της πολιτείας βρίσκεται στα Ντισέκτιντ Τιλ Πλέινς ενώ το νοτιότερο στα όρη Οζάρκ, τα οποία σχηματίζουν ένα κατακερματισμένο υψίπεδο, με τον ποταμό Μιζούρι να διαχωρίζει τα δύο μέρη. Η συμβολή των ποταμών Μισισιπί και Μιζούρι βρίσκεται κοντά στο Σαιν Λούις. Η αφετήρια των μονοπατιών Πόνι Εξπρές Τρέιλ και Όρεγκον Τρέιλ βρισκόταν επίσης στο Μιζούρι.  Το μέσο κέντρο του πληθυσμού των Ηνωμένων Πολιτειών όσον αφορά την απογραφή του 2010 βρίσκεται κοντά στην πόλη Πλάτο, στην κομητεία Τέξας.

Ετυμολογία 
Η πολιτεία έχει πάρει το όνομά της από τον ποταμό Μιζούρι, το οποίο όνομα το έδωσε η φυλή Ιλλίνι, η πρώτη φυλή που συνάντησαν οι Ευρωπαίοι στην περιοχή, και στη συνέχεια υιοθετήθηκε από τους ίδιους τους Ευρωπαίους. Η γλώσσα των Ιλλίνι ανήκει στην ομάδα γλωσσών Σίουαν.

Νόμος και κυβέρνηση

Πλαίσιο 

Το ισχύον Σύνταγμα του Μιζούρι, το τέταρτο σύνταγμα της πολιτείας, υιοθετήθηκε το 1945. Προβλέπει τρεις κλάδους κυβέρνησης: τον νομοθετικό, τον δικαστικό, και τον εκτελεστικό. 

Το εκτελεστικό τμήμα, αποτελείται από τον Κυβερνήτη του Μιζούρι και από τα εκλεγμένα μέλη της τοπικής κυβέρνησης του Μιζούρι. 

Ο νομοθετικός κλάδος αποτελείται από δύο σώματα: τη Βουλή των Αντιπροσώπων και τη Γερουσία. Αυτά τα σώματα αποτελούν τη Γενική Συνέλευση του Μιζούρι. Η Βουλή των Αντιπροσώπων έχει 163 μέλη που κατανέμονται με βάση την πιο πρόσφατη ανά δεκαετία απογραφή. Η Γερουσία αποτελείται από 34 μέλη από περιφέρειες περίπου ίσων πληθυσμών. 

Το δικαστικό τμήμα περιλαμβάνει το Ανώτατο Δικαστήριο του Μιζούρι, το οποίο έχει επτά δικαστές, και το Εφετείο του Μιζούρι.

Παραπομπές

Εξωτερικοί σύνδεσμοι 

 

Πολιτείες των ΗΠΑ